ועדת הכלכלה, כנסת 18, פרוטוקול מספר 73, 2009-07-29 08:45

אופיר אקוניס: בוקר טוב.

אופיר אקוניס: אנחנו פותחים את הישיבה בעניין תקנות הדואר (תשלומים בעד השירותים הכספיים) (הוראת שעה)(תיקון), התשס"ט-2009.

אופיר אקוניס: קיבלנו אישור חריג לקיים את הישיבה לזמן קצר בזמן מליאה שלא ננעלה בכלל, אלא עובדת כבר רצוף מאתמול.

אופיר אקוניס: משרד התקשורת, אתם שלחתם את הבקשה, נכון?

אופיר אקוניס: שר התקשורת חתום.

ברוריה מנדלסון: כן.

לאה ורון: תתייחסו לתקנות, אבל גם תתייחסו למועד הקצר שהושאר לוועדה לדון ולשקול האם לאשר את התקנות.

ברוריה מנדלסון: התקנות שלפנינו מסדירות את התשלומים בעד השירותים הכספיים שמספקת חברת הדואר מטעם חברת בנק הדואר.

ברוריה מנדלסון: ב-29 ביוני אישרה הכנסת את עליית שיעור המע"מ באחוז אחד.

ברוריה מנדלסון: לא נותר לנו די זמן לעדכן את התקנות עד 1 ביולי, ולכן אנחנו באנו עכשיו.

ברוריה מנדלסון: התקנות האלה קובעות תעריפים שכבר מגולם בהם שיעור המע"מ.

ברוריה מנדלסון: כלומר כתוב במפורש היום בתקנות: "שיעור התשלום האמור כולל מס ערך מוסף לפי דין".

ברוריה מנדלסון: לאור שיעור עליית המע"מ חברת הדואר מצאה שיש צורך להעלות את התעריפים באחוז אחד.

ברוריה מנדלסון: כדי שלא יהיה צורך לפנות לוועדה כל פעם שיחול שינוי בשיעור המע"מ חשבנו שיהיה נכון יותר לחלץ את שיעור המע"מ מהתעריף כך שייקבע ללא מע"מ, ובעת התשלום יתוסף לו מע"מ.

ברוריה מנדלסון: זה התיקון המבוקש לפני הוועדה.

ברוריה מנדלסון: אנחנו מתנצלים על הזמן הקצר שזה הובא לפני הוועדה, רק לקח לנו זמן להכין את התקנות ולקבל את אישור שר האוצר, ולכן הגענו רק עכשיו.

אופיר אקוניס: תודה.

אופיר אקוניס: ממלא מקום מנכ"ל חברת הדואר.

הרצל בר מג: בתוך התקנות האלה יש שירות של הפקדת סכום לזכות חשבון מאת אדם אחר – סעיף 4.

הרצל בר מג: בשירות הזה עושים שימוש לקוחות מאוד גדולים שלנו.

הרצל בר מג: הלקוח הגדול ביותר הוא המדינה עצמה שגובה מסים באמצעותו.

הרצל בר מג: אחריה חברות גדולות כמו בזק וחברת החשמל.

הרצל בר מג: על השירות הזה אנחנו מחייבים את הלקוחות בחודש הבא.

הרצל בר מג: זאת אומרת, על חודש יולי אנחנו מחייבים בחודש אוגוסט.

אתי בנדלר: את כל הצרכנים שמשלמים לפי הסעיף הזה?

הרצל בר מג: לא, רק את הלקוחות הגדולים האלה.

הרצל בר מג: לגבי זה ביקשנו שהתקנות יחולו רטרואקטיבית מהמועד שבו הועלה שיעור המע"מ- -

אתי בנדלר: ממי ביקשתם ומתי?

הרצל בר מג: ביקשנו ימים ספורים אחרי זה.

הרצל בר מג: אנחנו פנינו כבר כמה פעמים.

הרצל בר מג: גם משרד התקשורת וגם משרד האוצר, עד כמה שידוע לי, מכירים בכך, כי בסך-הכול אנחנו גובים מס בעבור המדינה.

הרצל בר מג: אנחנו לוקחים את המס מהלקוח ומעבירים אותו למדינה.

הרצל בר מג: אם לא מאשרים את זה רטרואקטיבית המדינה בעצם אומרת לנו בכך שאנחנו לא רשאים לגבות את המס, אבל חובה עלינו להעביר לה את המס מכיסנו.

הרצל בר מג: זה דבר לא סביר.

הרצל בר מג: מה עוד שהלקוח הגדול ביותר שלנו זה המדינה עצמה, הממשלה.

הרצל בר מג: 60% מהפעילות פה הם של המדינה עצמה.

הרצל בר מג: אז המדינה אומרת שהיא כלקוח תשלם אחוז אחד פחות, אבל את האחוז הזה אתה חייב להשלים מכיסך, שהוא בכלל מס.

הרצל בר מג: זה דבר בלתי סביר לחלוטין.

אופיר אקוניס: מה הסכום?

הרצל בר מג: למעלה מ-200 אלף ₪ לחודש הזה.

הרצל בר מג: זה דבר שהוא מיותר לחלוטין, וזה לא סביר שהמדינה בזרוע אחת שלה תמנע מאתנו לגבות בעבורה מסים ובזרוע אחרת היא תתבע מאתנו להעביר את המס שהיא מנעה מאתנו לגבות.

לאה ורון: אתם פתחתם את הנושא גם בפני משרד האוצר?

הרצל בר מג: אנחנו פתחנו את הנושא בפני משרד התקשורת ובפני משרד האוצר.

הרצל בר מג: שניהם אינם מתנגדים לכך ומכירים בצורך לאשר לנו את זה.

הרצל בר מג: אבל בגלל סיבות כלשהן זה לא הגיע הנה.

הרצל בר מג: אני לא יודע למה.

ברוריה מנדלסון: אני רוצה לדייק.

ברוריה מנדלסון: אני לא רוצה שייאמר פה בשם משרד התקשורת והאוצר שאנחנו מסכימים לתחולה הרטרואקטיבית.

ברוריה מנדלסון: אנחנו בודקים את הנושא.

ברוריה מנדלסון: תחילה למפרע של תקנות היא לא דבר של מה בכך, היא דבר מאוד חריג.

ברוריה מנדלסון: הנושא נמצא עדיין בבדיקה, וטרם התקבלה החלטה בעניין, ולכן זה לא הובא עדיין בפני הוועדה.

אופיר אקוניס: זה לא בתקנות.

ברוריה מנדלסון: זה לא מופיע בתקנות ולא הובא בפני הוועדה.

אופיר אקוניס: יואל, אתה רוצה להוסיף משהו?

אופיר אקוניס: אתה הרי היית פעם בצד של האוצר.

אופיר אקוניס: אז אולי תסביר לנו איך אנחנו יכולים להתקזז אחר-כך.

אופיר אקוניס: שנאשר את התקנות ככה, ותעשו הידברות על קיזוז.

יואל נווה: הקיזוז הוא לא מול המדינה כי יש פה לקוחות פרטיים- -

לאה ורון: שאינם, אגב, בחדר.

יואל נווה: זה נכון, אבל בסופו של דבר הם מזדכים על המע"מ בצד השני.

יואל נווה: כך שבסופו של דבר הנזק האמיתי הוא לנו כי אנחנו מממנים את המדינה וסופגים את עליית המע"מ במהלך החודש בתעריפים הקבועים.

יואל נווה: לצערי, משרד התקשורת ומשרד האוצר לא כללו את הנושא הזה בתקנות.

יואל נווה: כמו שאמר הרצל קודם, נגרם לנו נזק לא מבוטל וחבל מאוד על העניין הזה.

יואל נווה: אני לא יודע להגיד לך איזה מנגנון יכול להיות בהמשך שאחר-כך נתקזז על חשבוניות שכבר יצאו ובסכומים שכבר גבינו.

יואל נווה: זה נהיה מאוד מסובך.

יואל נווה: ברור שלא נוכל לעשות את זה מול לקוחות פרטיים- -

הרצל בר מג: לא חייבים לעשות את זה מול הלקוחות.

הרצל בר מג: אנחנו מתחשבנים עם המדינה בכל מיני תחומים, והמדינה יכולה להוריד את ה-200 אלף השקלים האלה מההתחשבנויות איתם.

הרצל בר מג: מה עוד, כפי שאמרתי קודם, יהיה הלקוח הגדול ביותר – 120 אלף מתוך 200 אלף זה בכלל של המדינה.

אופיר אקוניס: למה נציג האוצר לא פה כדי להגיד שהוא מוכן לעשות את זה?

אופיר אקוניס: איך הם לא שולחים לכאן?

ברוריה מנדלסון: אנחנו לא יודעים אם האוצר מוכן- -

לאה ורון: הם ככל הנראה לא העלו על דעתם- - -

ברוריה מנדלסון: - - אני לא יכולה לדבר בשם משרד האוצר.

לאה ורון: יש נושא נוסף של טעות סופר שהם ישר מסרו- -

אופיר אקוניס: אתי רצתה להעיר משהו.

לאה ורון: אני רק רוצה לומר.

לאה ורון: האוצר התייחס לטעות ולתקנות כטעות סופר, ולכן הם לא מצאו לנכון להגיע.

לאה ורון: הוא לא העלה על דעתו שהם יעלו נושא נוסף.

אופיר אקוניס: בסדר.

אופיר אקוניס: אתי, בבקשה.

אתי בנדלר: כפי שרמזה בקצרה הגברת מנדלסון, תחולה רטרואקטיבית של תקנות הוא חריג, ולא בכדי.

אתי בנדלר: משום שבאופן עקרוני נורמה משפטית נקבעת מכאן ואילך, ולא מחייבים אדם רטרואקטיבית בנורמה שלא הייתה קיימת.

אתי בנדלר: כאן מדובר בתשלומים.

אתי בנדלר: לקוחות שילמו עבור שירות שניתן להם- -

קריאות: חלקם עוד לא שילמו.

אופיר אקוניס: הוא אומר שהם משלמים בשוטף 30.

אתי בנדלר: לקוחות שילמו, בין אם חלק שילמו בפועל ובין אם הם קנו את השירות, ובהתאם להסכם שלהם עם חברת הדואר החיוב נוצר, ובפועל הם משלמים במועד מאוחר יותר.

אתי בנדלר: אבל החיוב בתשלום, לרבות גובה התשלום שהם אמורים להיות מחויבים בו, נוצר בעבר, ועכשיו אתם אומרים שאתם רוצים רטרואקטיבית להטיל עליהם תשלום גבוה יותר ממה שהם חויבו בו.

אתי בנדלר: אני לא חושבת שהדבר הזה ברור.

אתי בנדלר: אני גם מזכירה שהעלאת המע"מ לא נפלה כרעם ביום בהיר מיום אחד למשנהו.

אתי בנדלר: הרי דובר על כך שהמע"מ יועלה; הדבר נדון בכנסת, והיה מספיק זמן להיערך לזה.

אתי בנדלר: אני לכשעצמי תמהה על כך שהתקנות האלה הגיעו אלינו רק השבוע, ובאפס זמן יושב ראש הוועדה נעתר לבקשתכם לקבוע את הנושא לדיון.

אתי בנדלר: אבל זה לא היה צריך ללכת כך.

הרצל בר מג: זה בטח לא היה תלוי בחברת הדואר.

אתי בנדלר: אינני יודעת, אני לא מטילה כרגע אשמה על אף אחד.

הרצל בר מג: אנחנו משלמים את המחיר.

אתי בנדלר: אני מציינת כעובדה שדבר כזה מחייב היערכות מוקדמת כמו שכל המשק נערך להעלאת מחיר המע"מ.

הרצל בר מג: אבל לא אנחנו.

אתי בנדלר: אני אומרת את זה כעובדה.

אתי בנדלר: לא ייתכן שדנים ב-29 ביולי בשינוי שיעורי התשלום שמחויבים לשלם.

אתי בנדלר: מילא שרוצים להחיל את זה מ-1 באוגוסט, שזה פרק זמן מאוד קצר, אבל בוודאי לא רטרואקטיבית.

אתי בנדלר: מה גם שאתם אומרים ש-60% מהתשלומים, על-פי הפסקה הזאת, היא של המדינה.

אתי בנדלר: אבל יש עדיין 40% לקוחות אחרים, חלקם אולי חברות, חלקם אולי גופים אחרים.

הרצל בר מג: ובעיקר בזק וחברת החשמל.

אתי בנדלר: אינני יודעת, הם לא נמצאים כאן.

אתי בנדלר: אנחנו לא שומעים מהם- -

הרצל בר מג: אנחנו לא מעלים להם את התעריף רטרואקטיבית, אלא את המע"מ.

הרצל בר מג: כמוני, גם הם יודעים שהמע"מ עלה ב-1 ביולי, הם לא מופתעים.

הרצל בר מג: אז הם יודעים שהם צריכים לשלם.

הרצל בר מג: להפך, עכשיו הם יופתעו שהם לא צריכים לשלם את המע"מ.

אופיר אקוניס: אגב, את חשבונות בזק וחברת חשמל הצרכן יראה, ובוודאי את ההעלאה של המע"מ.

הרצל בר מג: בוודאי, אלא מה?

הרצל בר מג: רק אנחנו באים- - -

אופיר אקוניס: זאת אומרת, אני משלם לחברת חשמל החודש, יותר.

הרצל בר מג: בוודאי.

אופיר אקוניס: וגם לבזק.

הרצל בר מג: אבל לי לא תשלם.

אופיר אקוניס: אז למה הם לא ישלמו לו יותר?

אתי בנדלר: אם הם היו באים בזמן אין שום בעיה עם העניין הזה.

אתי בנדלר: נאמר כאן בשם חברת החשמל ובזק, ואני מניחה שיש גם עוד כמה לקוחות שהסעיף הזה חל עליהם, שהם לא מופתעים, כן מופתעים, כן לקחו את זה בחשבון, לא לקחו את זה בחשבון – אינני יודעת, אולי הם צודקים, אולי לא.

אתי בנדלר: הם נמצאים כאן כדי לשמוע את תגובתם?

אופיר אקוניס: אז מה את מציעה?

אופיר אקוניס: אנחנו רוצים להתחיל את התקנות היום.

אתי בנדלר: הנקודה היא מאוד פשוטה, מי שחתום על הבקשה לתקנות הוא שר התקשורת.

אתי בנדלר: יושבת כאן נציגתו.

אתי בנדלר: נציגיו כאן לא מבקשים לשנות את התקנות, ואני לא חושבת שיש לנו בכלל סמכות לפעול בניגוד לבקשת השר בנושא הזה ולהשית תשלומים נוספים על גופים שלא נמצאים כאן.

הרצל בר מג: - - - דיברנו, התכתבנו.

ברוריה מנדלסון: אנחנו היינו בהידברות, עדכנו את חברת הדואר שהנושא טרם נסגר, ולכן הוא לא נכנס לנוסח שהובא בפני הוועדה, וזה כי לא רצינו "להפסיד" את חודש אוגוסט כי הבנו מחברת הדואר שיש לה בעיה להעלות תעריפים לגבי חלק מהשירותים באמצע החודש.

ברוריה מנדלסון: אז כדי שלא נתע

ברוריה מנדלסון: כב בגלל הרטרואקטיביות העדפנו לבוא לוועדה עם התקנות כמו שהן כדי להרוויח את יתר התעריפים.

ברוריה מנדלסון: הדבר היה ידוע לחברת הדואר.

ברוריה מנדלסון: לכן זה גם לא נכלל בנוסח שהובא בפני הוועדה.

אתי בנדלר: אני אומַר משהו נוסף.

אתי בנדלר: אם אכן ייערכו כל הבדיקות, ושר התקשורת יגיע למסקנה שיש לחייב רטרואקטיבית עבור חודש יולי את אותם גופים שמחויבים, לפי פסקה 4, יבואו עם בקשה לתיקון התקנות.

אתי בנדלר: כך וכך מדובר על תקופה שחלפה כבר.

הרצל בר מג: רק ההבדל יהיה שאז הם כבר באמת ישלמו, ואז הם יצטרכו להכניס את היד לכיס- -

אתי בנדלר: תאיצו במשרד התקשורת להחיש את - - -

הרצל בר מג: אני לא בא בטענות לוועדה, להפך – אני מבקש את הסיוע של הוועדה.

אופיר אקוניס: ודאי.

אופיר אקוניס: אתה מבקש במידה מסוימת בניגוד לעמדה שהציגה פה נציגת משרד התקשורת.

אתי בנדלר: אני מבקשת שככל שמשרד התקשורת הביא בקשה לתיקון התקנות תמציאו לוועדה את רשימת הלקוחות שלכם, אלה שמקבלים שירות, לפי פסקה 4, כדי שהם יוכלו להיות מוזמנים לוועדה, ולשמוע את עמדתם בעניין.

רוברט טיבייב: אפשר לקבל הסבר כללי?

אופיר אקוניס: בבקשה.

אופיר אקוניס: מי רוצה להציג את הנושא לחבר הכנסת טיבייב שאיחר להיכנס לישיבה?

רוברט טיבייב: אני מתנצל, אנחנו קופצים פה- -

אופיר אקוניס: אגב, זה נכון.

ברוריה מנדלסון: להציג את התקנות?

אופיר אקוניס: כן, לפני שאת מתחילה להקריא.

לאה ורון: תחזרי על מה שאמרת בפתח הדיון כדי שחבר הכנסת טיבייב יהיה בתוך הדיון.

רוברט טיבייב: ואני מראש מתנצל אם - - - אני קופץ- - -תבינו- -

אופיר אקוניס: מאה אחוז.

אופיר אקוניס: זה ממש מולטימדיה.

ברוריה מנדלסון: התקנות שמובאות בפני הוועדה מבקשות לתקן את תקנות התעריפים בעד השירותים הכספיים שמספקת חברת הדואר מטעם חברת בנק הדואר.

ברוריה מנדלסון: בתקנות, כפי שהן היום, התעריפים כבר כוללים מס ערך מוסף.

ברוריה מנדלסון: בשל העלייה בשיעור המע"מ שחלה בתחילת חודש יולי התעורר הצורך לעדכן ולתקן את התקנות.

ברוריה מנדלסון: סברנו שיהיה נכון לחלץ את המע"מ משיעור התשלומים שקבועים בתקנות כדי שלא יהיה צורך לבוא לוועדה כל פעם שיחול שינוי בשיעור המע"מ.

ברוריה מנדלסון: לכן הבאנו בפני הוועדה תקנות ששיעור התשלום בהן אינו כולל מע"מ, ועל שיעור התשלום הזה יתוסף מס ערך מוסף.

רוברט טיבייב: הוועדה מתנגדת?

אופיר אקוניס: לא.

אתי בנדלר: הוועדה זה גם אתה, אדוני, מה זאת אומרת?

אופיר אקוניס: אתה יכול לגבש את עמדתך הפרטית ולהביע אותה גם באמירה וגם בהצבעה אחר-כך.

הרצל בר מג: הדיון היה פה מכיוון שחברת דואר ישראל נפגעת במהלך הזה כי היא לא יכולה לגבות את המע"מ במלואו מ-1 ביולי מהלקוחות הגדולים שלה שעדיין לא שילמו, ובכל זאת מחייבים את חברת דואר ישראל להעביר את המע"מ שלא מאשרים לה לגבות, למדינה.

אופיר אקוניס: נכון.

אופיר אקוניס: זה בדיוק מה שאמרתי.

אופיר אקוניס: לכן שאלתי את יואל שהוא פעם היה בצד של האוצר.

אופיר אקוניס: 60% זה המדינה?

הרצל בר מג: כן.

אופיר אקוניס: אז אתם מוכנים להגיד לו שאתם תהיו איתו בסוג של הידברות על קיזוז?

ברוריה מנדלסון: אני לא יכולה לדבר בשם משרד התקשורת.

אסף כהן: משרד התקשורת זה לא משרד האוצר.

אסף כהן: אין לנו העברות כספים לדואר וכדומה.

אסף כהן: אנחנו לא בעניין.

רוברט טיבייב: חבל שאתם לא משרד האוצר.

הרצל בר מג: אבל אתם בעניין להביע עמדה אם זה כסף שמגיע לנו או לא.

אסף כהן: כשנגיע נביע את עמדתנו.

אסף כהן: אני לא רוצה פשוט להיכנס לזה עכשיו.

אופיר אקוניס: אז נתחיל להקריא.

אסף כהן: לפני הקראה אני רק אסביר את העיקרון.

אסף כהן: כל התעריפים שמופיעים פה באגורות, בשקלים וכדומה, חילקנו אותם ב-1.155.

אסף כהן: הם נקבעו כשהיה 15.5% מע"מ, ולכן הבאנו אותם למצב שהם היו לפני מע"מ בתקנות הנוכחיות כאשר היה 15.5%.

אסף כהן: אלה המחירים שמוצגים פה.

אסף כהן: התעריף שישלם הצרכן זה התעריף שמוצג פה ועוד 16.5%, ולכן זה התייקר לו.

אסף כהן: זה מה שעשינו לגבי כל המספרים שמופיעים פה.

אסף כהן: יש עניין אחד שאנחנו מבקשים לשנות בגלל "טעות סופר", ובעברית פשוטה – לא שמנו לב: בתקנה מס' 13 התשלום הוא אחוז מסוים מסכום פדיון מלווה.

אסף כהן: מי שפודה מלווה גובים ממנו 1%.

אסף כהן: כדי לשמר את המצב ולא לשנות אותו אנחנו מציעים לנכות מ-1% 15.5%, ואז זה 0.87% במקום 1%.

אסף כהן: המחיר מינימום יהיה 18.2 במקום 21, ואחר-כך "לא יעלה" – במקום 10% - "על 8.7%".

אסף כהן: ואז התיקון הטכני הזה גם סוגר אותנו בזה.

לאה ורון: הוא הודיע לוועדה שהשינוי מוסכם על שר האוצר.

אופיר אקוניס: בסדר.

אופיר אקוניס: אתי, אנחנו לא מקריאים את הכול, נכון?

אתי בנדלר: צריך לקרוא רק את סעיף 1 ו-2.

אתי בנדלר: אם נאמר חד-משמעית שהתשלומים הם אותם תשלומים ואותם שירותים שהיו נקובים בתקנות העיקריות תוך הפחתה של מס ערך מוסף בלבד אז אין עם זה בעיה.

לאה ורון: הסכומים נבדקו הן בידי ד"ר אסף כהן והן בידי יהודה מה-מ.מ.מ בכנסת כדי לברר ששיעור ההפחתה הוא רק הסכום של המע"מ.

אופיר אקוניס: כתבת את מה שאסף אמר לגבי טעות סופר?

לאה ורון: זה מה שאסף אמר.

אתי בנדלר: - - - רשמתי משהו אחר.

אופיר אקוניס: רשמת משהו אחר?

אופיר אקוניס: חשבתי שאת רושמת מה שהוא אומר.

אסף כהן: בסעיף 13א, במקום: "אחוז אחד מסכום הפדיון" בהתחלה, יופיע: "0.87%"; אחר כך במקום: "הפדיון לא יפחת מ-21 שקלים חדשים", יופיע: "הפדיון לא יפחת מ-18.2 שקלים חדשים, ובכל מקרה לא יעלה הסכום על 8.7% מסכום הפדיון הכולל" במקום: "10%".

אתי בנדלר: גברת מנדלסון, תקראי את תקנה 1.

ברוריה מנדלסון: הקראה: תקנות הדואר (תשלומים בעד השירותים הכספיים) (הוראת שעה)(תיקון), התשס"ט-2009 בתוקף סמכותי לפי סעיף 88י(א)(1) לחוק הדואר, התשמ"ו-1986, בהסכמת שר האוצר ובאישור ועדת הכלכלה של הכנסת אני מתקין תקנות אלה: תיקון תקנה 1 1.

ברוריה מנדלסון: בתקנה 1 לתקנות הדואר (תשלומים בעד השירותים הכספיים)(הוראת שעה), התשס"ט-2008 (להלן – התקנות העיקריות), במקום "כולל" יבוא "אינו כולל".

ברוריה מנדלסון: אנחנו רוצים לבקש מהוועדה בהמשך להערתה של היועצת המשפטית של הוועדה לתקן את הנוסח.

ברוריה מנדלסון: המהות תישאר אותה מהות, אבל היועצת המשפטית הציעה נוסח אחר, ומצאנו שיש מקום לקבל אותו.

אתי בנדלר: אני שיפרתי עכשיו את הנוסח.

אתי בנדלר: הנוסח המקורי אומר: "התשלום בעד כל אחד מהשירותים הכספיים המפורטים בתוספת יהיה בשיעור שנקבע לצד אותו שירות ויוטל על המשלוח כמפורט לצדו.

אתי בנדלר: שיעור התשלום האמור כולל מס ערך מוסף".

אתי בנדלר: אני מציעה שבמקום הסיפא החל במילה "לצדו" יבוא: "בתוספת מס ערך מוסף, לפי חוק מס ערך מוסף, התשל"ו-1976".

אתי בנדלר: דהיינו, "ויוטל על המשלם כמפורט לצדו בתוספת מס ערך מוסף.

ברוריה מנדלסון: אז אולי במקום הסיפא - - - שיעור?

אתי בנדלר: אי אפשר בגלל ה"נקודה-פסיק".

אופיר אקוניס: איפה זה מופיע?

אתי בנדלר: בתקנות העיקריות בסעיף 1.

אתי בנדלר: אני אקרא אותו: "התשלום בעד כל אחד מהשירותים הכספיים המפורטים בתוספת יהיה בשיעור שנקבע לצד אותו שירות ויוטל על המשלם כמפורט לצדו בתוספת מס ערך מוסף, לפי חוק מס ערך מוסף, התשל"ו-1976".

אופיר אקוניס: או-קיי.

אתי בנדלר: זה הנוסח שהוועדה מתבקשת לאשר.

אופיר אקוניס: אנחנו מאשרים את תקנה 1 עם התיקון שהיועצת המשפטית הקריאה.

אופיר אקוניס: תודה רבה לך, חבר הכנסת טיבייב.

ברוריה מנדלסון: המשך הקראה: תיקון תוספת 2.

ברוריה מנדלסון: בתוספת לתקנות העיקריות במקום חלק ב, יבוא: חלק ב: תשלומים בעד השירותים הכספיים כמפורט בנוסח שהובא בפני הוועדה.

אתי בנדלר: ובתיקון שהובא לגבי- -

ברוריה מנדלסון: כפוף לתיקון שהובא בידי ד"ר אסף כהן לפרט 13א.

אופיר אקוניס: כן, שמענו אותו.

אופיר אקוניס: גם קיבלנו הודעה משר האוצר ומנציגיו שהשינוי מוסכם.

אופיר אקוניס: את רוצה להעיר?

אתי בנדלר: אין לי הערות.

אתי בנדלר: שר האוצר נתן את הסכמתו לנוסח התקנות כפי שהעביר אלינו שר התקשורת.

אתי בנדלר: ודאי שאנחנו לא יכולים להסתמך על הסכמתו לתיקון רטרואקטיבי.

אופיר אקוניס: ברור.

ברוריה מנדלסון: בהזדמנות הזאת אני רוצה להבהיר שהעניין של "בתוספת מס ערך מוסף" זה רק למען הסר ספק.

אופיר אקוניס: סיימת להקריא?

ברוריה מנדלסון: הבנתי מהיועצת המשפטית שאין צורך להקריא את כל התוספת.

אופיר אקוניס: נכון, לא צריך.

אופיר אקוניס: זה ברור שלא צריך?

אתי בנדלר: בנסיבות האלה שנאמר חד משמעית שלא דנים בגובה התשלומים מחדש, והשינוי היחידי הוא רק ייקור מס ערך מוסף, במקרה הזה אין צורך.

אופיר אקוניס: מקבלים.

אופיר אקוניס: עמדתך נרשמה, ולכן אני מאשר גם את התקנה השנייה.

ברוריה מנדלסון: המשך הקראה: תחילה 3.

ברוריה מנדלסון: תחילתן של תקנות אלה ביום י"א באב התשס"ט (1 באוגוסט 2009).

אופיר אקוניס: אני מציע לתקן ל-2 באוגוסט מכיוון ש-1 באוגוסט זה שבת.

אתי בנדלר: לא, יש סניפים של בנק הדואר ביישובים הערביים שפתוחים בשבת.

ברוריה מנדלסון: כך נאמר לנו, והם ערים לזה שזה יוצא בשבת.

אופיר אקוניס: מאה אחוז.

אופיר אקוניס: רציתי לא לעשות שבת לעצמי.

אתי בנדלר: גם במזרח ירושלים יש סניפים.

אופיר אקוניס: מאה אחוז, טוב מאוד.

אופיר אקוניס: שירות חשוב, כל הכבוד.

אופיר אקוניס: לא הייתי ער לכך.

אופיר אקוניס: סעיף 3, סעיף התחילה, אושר.

אופיר אקוניס: לפני שאנחנו מסיימים אני רוצה להמליץ גם למשרד התקשורת וגם למשרד האוצר, שנעביר אליו אולי את פרוטוקול הישיבה, לבחון בדחיפות את בקשת חברת הדואר לתיקון הרטרואקטיבי המבוקש, שאם לא כן אנחנו הבנו שאתם תשאו בהוצאות.

אופיר אקוניס: אנחנו היינו רוצים שתהיו בהידברות גם עם משרד התקשורת וגם עם משרד האוצר כדי לבדוק איפה אתם יכולים להתקזז.

אופיר אקוניס: תודה רבה, הישיבה נעולה.